"Mõnede  välismeediaorganisatsioonide hiljutised teated Jiang Zemini surmast haiguse tõttu on täielik kuulujutt," teatas Xinhua uudisteagentuur CNNi andmetel.    Kui ajakirjanikud küsisid tänasel pressikonverentsil Hiina välisministeeriumi pressiesindajalt Hong Leilt Jiangi tervise kohta, juhatas ta nad samuti Xinhua avaldatud teabe juurde. "Xinhua on avaldanud asjakohase info. Palun tutvuge sellega," lausus pressiesindaja.    Kui reporterid siiski lisaküsimusi esitasid, ütles Hong, et Xinhua  väljendus selgelt ja tal ei ole midagi lisada.    "Aktuaalse kaamera" teatel on ekspresident elus, kuid viibib pärast südameinfarkti intensiivraviosakonnas ja tema tervislik seisund on halb.    Teateid Jiang Zemini surma kohta hakkas eile õhtul levitama üks Hongkongi telekanal ning interneti kaudu levis libauudis kiiresti üle maailma.    Jiang oli 13 aastat (1989-2002) kommunistliku partei peasekretär ning ligi 10 aastat (1993-2003) Hiina president. Tema juhtimisel hakkas Hiina  arenema maailma kõige kiiremini kasvamaks majanduseks.